Správa zo zasadnutia Pracovnej skupiny  pre mládež Rady Európskej Únie

Dátum :   04. 07. 2012
Miesto :   Rada EÚ, Brusel
Účastníci za Slovenskú republiku:  Ivan Hromada (SZ SR pri EÚ), Viliam Michalovič (MŠVVaŠ SR)

Agenda

1.   Schválenie agendy

2.   Informácie Predsedníctva

3.   Informácie Komisie
  
4.   Návrh záverov Rady o participácii a sociálnom začleňovaní mladých ľudí z migračného  
      prostredia
      - prezentácia a diskusia 
        =	doc. 10298/12  JEUN 48 

5.  Rôzne

Zhrnutie zasadania

Na prvom zasadaní Pracovnej skupiny pre mládež počas CY PRES boli odprezentované jeho priority (participácia a sociálna inklúzia mladých ľudí z migračného prostredia a nadchádzajúci cyklus štruktúrovaného dialógu) a dôležité podujatia. Komisia zriaďuje expertnú skupinu pre podporu tvorivosti mladých ľudí, požiadavka na nominácie bude odoslaná Stálym zastúpeniam.  Predsedníctvo predstavilo návrh záverov Rady o participácii a sociálnom začleňovaní mladých ľudí z migračného  prostredia. Komisia oslovila viacero svojich kolegov z iných generálnych riaditeľstiev, ktorých sa téma migrantov a ich práv týka. Títo sa stručne na rokovaní k téme začleňovania migrantov vyjadrili. V diskusii viacero delegácií podčiarklo dôležitosť  výskumu a štúdií v tejto oblasti a využitie ich výsledkov. Panuje zhoda, že v texte bude potrebné zlepšiť viacero definícií vrátane samotnej cieľovej skupiny. Predsedníctvo si vypočulo návrhy delegácií na doplnenie zvyšných troch častí dokumentu, ktoré zváži pri ich dopracovaní na budúce zasadanie pracovnej skupiny. 

Ako býva zvykom, raz za predsedníctvo sa PS pre mládež prihovoril zástupca Európskeho fóra mládeže (EYF).  Predseda EYF P. Matjašič zdôraznil, že program EÚ v oblasti mládeže je nevyhnutný pre prežitie práce s mládežou v Európe. EYF vyzýva na silné zdôraznenie neformálneho vzdelávania v programe Erasmus pre všetkých.

K jednotlivým bodom

1. Schválenie agendy

Agenda zasadnutia bola schválená bez zmien. 
2. Informácie Predsedníctva

Rokovanie Pracovnej skupiny pre mládež po prvýkrát viedla Victoria Khalil z Cyperskej mládežníckej Rady. PRES predstavilo svoju prioritu, ktorou je participácia a sociálna inklúzia mladých ľudí z migračného prostredia. Zasadania PS pre mládež sú plánované na 2.7., 3.9., 1.10., 16.10., 24.10. Pozornosť bude venovaná aj nadchádzajúcemu cyklu štruktúrovaného dialógu a jeho prioritám. Programu Erasmus pre všetkých bude na programe Výboru pre vzdelávanie 11.7., 25.9., 26.10. a 12.11., kde sú pozvaní aj členovia PS pre mládež. Konferencia o mládeži a zasadanie GR pre mládež sa uskutoční 11.-13. septembra 2012 v Nikózii. Rada EYCS je plánovaná na 22. a 23. novembra 2012. PRES ďalej informovalo o dosiahnutí čiastočného všeobecného prístupu k návrhu programu Erasmus pre všetkých na májovej Rade ministrov.

BE sa zaujímalo o návrh odporúčania na uznávanie výsledkov neformálneho a informálneho vzdelávania (podobne FR). Pýtalo sa na spôsob implementácie programu Erasmus pre všetkých v budúcnosti a na tok informácií o negociáciách o programe z Výboru pre vzdelávanie (podobne DE, FR). AT vyzvalo na usporiadanie diskusie ministrov o pridanej hodnote mládeže pre program Erasmus pre všetkých (podobne CZ, PL).  DE sa pýtalo na cieľ CY PRES pokiaľ ide o program EfA, keďže správa EP je plánovaná pre plénum až na december 2012. 

PRES odpovedalo, že v prípade návrhu odporúčania o uznávaní výsledkov neformálneho a informálneho vzdelávania sa plánuje jeho prezentácia v PS pre mládež. Podobne plánujú diskusiu ministrov mládeže na tému programu Erasmus pre všetkých. Prvá diskusia o EfA počas CY PRES bude venovaná mechanizmu záruk za študentské pôžičky. PRES potvrdilo, že EP sa bude zaoberať návrhom programu až neskoro na jeseň. 

3.   Informácie Komisie

COM súhlasí, že návrh odporúčania o uznávaní výsledkov neformálmeho a informálneho vzdelávania obsahuje dôležitú dimenziu mládeže a že je pripravená predstaviť v budúcnosti svoj návrh aj PS pre mládež. Od 1. septembra bude mať direktoriát DG EAC pre mládež a šport novú riaditeľku. COM zriaďuje expertnú skupinu pre podporu tvorivosti mladých ľudí, požiadavka na nominácie bude odoslaná Stálym zastúpeniam. COM organizovala spolu s Radou Európy v júni sympózium v Gruzínsku. Koncom augusta sa uskutoční v Tunisku sympózium o arabskej jari z perspektívy politiky mládeže (26.-29.8.). 

4.  Návrh záverov Rady o participácii a sociálnom začleňovaní mladých ľudí z migračného  prostredia

PRES objasnilo cieľovú skupinu týchto záverov Rady, ktorou sú mladí ľudia z migračného prostredia. PRES pod tým chápe mladé ženy a mužov, ktorí žijú v niektorej z krajín EÚ, bez ohľadu na to, či sú štátnymi príslušníkmi tretích krajín, občanmi iného členského štátu EÚ alebo následne získali štátne občianstvo hostiteľského členského štátu, a mladých ľudí, v živote ktorých zohráva prisťahovalectvo kľúčovú úlohu, či už boli migrantmi oni sami alebo ich rodičia. V dokumente sa vymenúva 8 nástrojov na zlepšenie plnej účasti mladých ľudí z migračného prostredia na spoločenskom a demokratickom živote. PRES po prvej diskusii dopracuje časti 5, 6 a 7 dokumentu.

Komisia oslovila viacero svojich kolegov z iných generálnych riaditeľstiev, ktorých sa téma migrantov a ich práv týka. Zástupca DG JUSTICE hovoril o problematike základných práv a ich Charte, ktorú sa COM snaží dôsledne implementovať. Základné práva sa istým spôsobom premietajú do všetkých dokumentov COM. Osobitne zmienil práva dieťaťa, rovnosť mužov a žien, slobodný pohyb občanov EÚ  a s nimi súvisiace dokumenty COM. Spomenul rámcové rozhodnutie o zákaze diskriminácie. Zástupca DG HOME hovoril o legálnej migrácii, ktorá sa riadi viacerými smernicami. V oblasti inklúzie migrantov má COM právomoc len podpornú a  informačnú. Existuje tzv. Európske integračné fórum (stretáva sa dvakrát ročne), ktorého členom je aj Európske mládežnícke fórum. Snažia sa zvýšiť participáciu migrantov na živote spoločnosti.  Spomenutá bola aj smernica pokrývajúca migráciu a integráciu študentov, žiakov, dobrovoľníkov a neodmeňovaných stážistov. COM pripravuje modernizáciu tejto smernice, momentálne sa nachádza vo fáze prípravy hodnotenia vplyvu a verejných online konzultácií (do 23.8.).  Zástupca DG Employment hovoril o sociálnej inklúzii mladých ľudí z hľadiska ich zamestnanosti či ohrozenia chudobou. Spomenul viacero nástrojov na boj proti kríze: balíček zamestnanosti, iniciatíva Príležitosti pre mladých, 20% prostriedkov ESF na podporu sociálnej inklúzie a boja proti chudobe a tzv. six-pack.  

Všeobecná diskusia
FR bude opatrné pri zmienkách o etnickom pôvode. 

HU  podčiarklo dôležitosť  výskumu a štúdií v tejto oblasti a využitie ich výsledkov (podobne EE, IT).

EE sa nazdáva, že kľúčom k tejto téme sú na mieru šité nástroje a iniciatívy. 

BE navrhuje do textu zahrnúť opatrenia na boj proti rasizmu (podobne AT, FI, LU, DE), najmä na futbalových štadiónoch. 

AT podporuje nastolenie tejto témy, ktorá má spoločensko-politický aj hospodársko-politický rozmer. 

CZ upozornilo, že hlavnou bariérou pre inklúziu je najčastejšie jazyk. Venovať sa je potrebné čitateľskej gramotnosti (podobne FI) a komunikačným schopnostiam tejto mládeže. Zabraňovať treba predčasnému opúšťaniu školy mládeže z migračného prostredia. Prístup k vzdelávaniu preto musí byť čo najinkluzívnejší. Okrem mladých ľudí je potrebné pracovať aj s rodičmi a širšou komunitou migrantov. V texte bude potrebné zlepšiť viacero definícií vrátane samotnej cieľovej skupiny (podobne DK, SE, FI, PL, IE, LT).

SE v prílohe chýbajú závery Rady o vzdelávaní mladých ľudí z migračného prostredia a PL odkaz na stratégiu Európa 2020 a na dokumenty o boji proti predčasnému opúšťaniu školy.

LU by sa venovalo aj vnímaniu migrantov väčšinovou populáciou.  

PL navrhuje pozmenenie názvu dokumentu (podobne NL). IE sa nazdáva, že text by mal byť posilnený v oblasti práce s mládežou. 
COM upriamila pozornosť delegácií na štúdiu o meniacich sa vzorcoch participácie. Taktiež zadáva na vypracovanie štúdiu o výzvach pre prácu s mládežou. 

Špecifická diskusia

2. Časť „berúc do úvahy, že“
AT by v prípade štatistických údajov uviedlo aj prognózu budúceho vývoja
FI  - v ods. 1 je potrebné hovoriť o všetkých oblastiach aktívnej participácie mládeže; ods. 10 je možné skrátiť, alebo rozdeliť na viacero odsekov

3. Časť „berúc do úvahy, že“
AT by v tejto časti podčiarklo úlohu mládežníckych organizácií a práce s mládežou v boji proti diskriminácii a intolerancii.
COM navrhuje doplniť odkaz o boji proti predčasnému opúšťaniu školy, odsek o nediskriminácii, boji proti rasizmu a intolerancii a pozmeniť ods. 6 na str. 5. 

4. Stanovujú nasledovné priority...“.
DE  - do ods. 1 doplniť prácu s mládežou. Doplniť nový odsek o nástrojoch spolupráce ako vzájomná výmena skúseností a pod. 
PL navrhuje doplniť odsek o dôležitosti vyučovania cudzích jazykov a využívania príslušných Európskych programov. 

Návrhy ČŠ do častí 5, 6 a 7 dokumentu
AT v časti 5 by navrhlo spomenúť spoluprácu formálneho a neformálneho vzdelávacieho sektora (podobne FI), predovšetkým pri rozvoji tzv. mäkkých kompetencií. FI navrhlo poskytovať poradenstvo aj v príslušnom jazyku migrantov. DE podporuje na mieru šité opatrenia pre mladých migrantov.  NL podporuje tzv. opatrenia zdola nahor. SE navrhuje spomenúť reformy na zlepšenie vzdelávacích výsledkov migrantov. PL podčiarklo význam sociálnej inklúzie migrantov na lokálnej úrovni a posilnenie medzikultúrneho dialógu. V časti 6 by PL zmienilo podporu iniciatív mladých ľudí na začlenenie sa do hospodárskeho, sociálneho a kultúrneho života hostiteľskej krajiny.  

Záver: Predsedníctvo predstavilo návrh záverov Rady o participácii a sociálnom začleňovaní mladých ľudí z migračného  prostredia. Komisia oslovila viacero svojich kolegov z iných generálnych riaditeľstiev, ktorých sa téma migrantov a ich práv týka. Títo sa stručne na rokovaní k téme začleňovania migrantov vyjadrili. V diskusii viacero delegácií podčiarklo dôležitosť  výskumu a štúdií v tejto oblasti a využitie ich výsledkov. Panuje zhoda, že v texte bude potrebné zlepšiť viacero definícií vrátane samotnej cieľovej skupiny. Predsedníctvo si vypočulo návrhy delegácií na doplnenie zvyšných troch častí dokumentu, ktoré zváži pri ich dopracovaní na budúce zasadanie pracovnej skupiny. 

5. Rôzne

Ako býva zvykom, raz za predsedníctvo sa PS pre mládež prihovoril zástupca Európskeho fóra mládeže (EYF).  Predseda EYF P. Matjašič zdôraznil, že program EÚ v oblasti mládeže je nevyhnutný pre prežitie práce s mládežou v Európe. EYF vyzýva na silné zdôraznenie neformálneho vzdelávania v programe Erasmus pre všetkých a na osobitný rozpočet v rámci programu vo výške najmenej 7% celkového rozpočtu. EYF vyzvalo Európsku radu na „smelú novú zmluvu pre mládež“ (new deal): prítomnosť mládeže vo všetkých zdrojoch EÚ,  tvorba podnetov pre participáciu mládeže, zlepšenie opatrení na slušnejšie a spravodlivé podmienky zamestnanosti mládeže. EYF navrhuje niekoľko zlepšení pre štruktúrovaný dialóg, ktoré by sa mali pretaviť do uznesenia Rady o štruktúrovanom dialógu (hlavne požaduje konkrétne a zmysluplné politické výstupy a silný záväzok rozhodovacej sféry).  Na záver predseda EYF informoval o pokroku v kampani pre zníženie volebného veku na 16.

CZ rozdalo zhrňujúcu správu o pracovnom stretnutí krajín V4 a Východného partnerstva v oblasti mládeže, ktoré sa konalo 21.-23. mája 2012 v Prahe. 

Spracoval: Ivan Hromada 
Brusel 04.07.2012

Vysvetlenie skratiek: 

ČŠ 	  členské štáty 
EP	  Európsky parlament
COM 	  Európska komisia; zástupca Európskej komisie
PRES	  predsednícka krajina EÚ; zástupca predsedníckej krajiny EÚ
PS	  pracovná skupina
EfA        Erasmus pre všetkých
NA         národná agentúra
EYF       Európske fórum mládeže